## **KONFERENCIJA UREDNIKA VIKIPEDIJE „VIKI LAJV 2018”**

## *13. april 2018* - **Redovna godišnja konferencija urednika Vikipedije „VikiLajv” (WikiLive) biće održana 14. i 15. aprila u Srpsko-korejskom informatičkom pristupnom centru Ministarstva državne uprave i lokalne samouprave.** Četvrto po redu konferencijsko okupljanje Vikipedijanaca zamišljeno je kao događaj na kome se ističu bitna dostignuća u svetu urednika, nalaze rešenja za aktuelne i buduće izazove i na kome se rađaju nove ideje za uvećavanje slobodnog sadržaja.

## Ko su ljudi koji stvaraju Vikipediju? Kako se pišu seminarski radovi na ovoj enciklopediji? Šta se dešava iza ekrana Vikipedije? Kako dobiti grant Vikimedije za projekte slobodnog znanja? Ovo su samo neke od tema kojima će se dva dana baviti zajednica ljudi koji uređuju najveću južnoslovensku slobodnu onlajn enciklopediju - Vikipediju na srpskom jeziku.

## Pored predavanja i radionica koje će imati za cilj podsticanje zdrave diskusije o problemima na Vikipediji i njihovim mogućim rešenjima, biće organizovane i paralelne sesije sa saradnicima Vikimedije Srbije iz obrazovnih institucija i institucija kulture. Razmatraće se izazovi u pogledu uvođenja Vikipedije u nastavu, digitalizacije kulturno-istorijskog nasleđa i uvećanju sadržaja Vikipedije slobodnim sadržajima. Svoja iskustva podeliće i urednici Vikipedije na makedonskom jeziku.

## VikiLajv 2018 biće u znaku velikog jubileja koji se obeležava ove godine – 15 godina od nastanka Vikipedije na srpskom jeziku. Biće prikazano kako je Vikipedija izgledala na početku, koja pravila su važila i kako je ona stvarana, a kako to sve izgleda danas, sa više od 600.000 članaka i 1000 aktivnih urednika.

## Da bi se Vikipedija i lakoća doprinosa ovoj enciklopediji približila i onima koji se do sada nisu susretali sa radom na ovoj platformi, biće organizovan i **javni čas uređivanja Vikipedije**, koji je otvoren i besplatan za sve zainteresovane.

## Vikimedija Srbije dodeliće i godišnju nagradu „Branislav Jovanović”, namenjenu uredniku Vikipedije koji je ostvario posebne doprinose ovoj enciklopediji i Vikimedijinom pokretu širenja slobodnog znanja.

## Predavanja počinju od 10 sati, a kompletan [program konferencije se nalazi na Vikipediji](https://sr.wikipedia.org/wiki/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0%3AWikiLive_2018).

## **O Vikimediji Srbije**:

## Vikimedija Srbije je nevladino, nestranačko i neprofitno udruženje, čiji su ciljevi promocija i podržavanje stvaranja, sakupljanja i umnožavanja slobodnog sadržaja na srpskom jeziku isključivo na neprofitan način, kao i ideje da svi ljudi imaju jednak pristup znanju i obrazovanju.

## **Zadužbina Vikimedija** je međunarodna neprofitna organizacija koja koordinira aktivnostima nezavisnih nacionalnih ogranaka sa kojima deli iste ciljeve i održava **Vikipediju** i druge višejezičke viki projekte: **Vikivesti**, **Vikirečnik**, **Vikiknjige**, **Vikizvornik**, **Vikicitat**, **Vikiverzitet** i **Vikimedijinu ostavu**.

## Vikimedija Srbije u narednom periodu organizuje i niz drugih aktivnosti vezanih za podršku razvoja Vikipedije na srpskom jeziku i drugih projekata slobodnog sadržaja:

## Međunarodno [takmičenje u pisanju članaka](https://sr.wikipedia.org/wiki/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0%3A%D0%A2%D0%B0%D0%BA%D0%BC%D0%B8%D1%87%D0%B5%D1%9A%D0%B5_%D1%83_%D0%BF%D0%B8%D1%81%D0%B0%D1%9A%D1%83_%D1%87%D0%BB%D0%B0%D0%BD%D0%B0%D0%BA%D0%B0/%D0%A6%D0%95%D0%95_%D0%BF%D1%80%D0%BE%D0%BB%D0%B5%D1%9B%D0%B5_2018) na Vikipediji o zemljama Istočne i Centralne Evrope „CEE proleće" organizuje se četvrtu godinu za redom u više zemalja Evrope. Takmičenje je nagradnog karaktera i trajaće do kraja maja.

## Ministarstvo kulture i informisanja, Muzej Vojvodine i Vikimedija Srbije organizovaće 17. i 18. aprila seminar za predstavnike muzeja u Vojvodini o mogućnostima [predstavljanja kulturno-istorijskog nasleđa na Vikipediji](http://blog.wikimedia.rs/?p=3520) i drugim viki projektima.

## Ove godine se obeležava i [15 godina od nastanka Vikipedije na srpskom jeziku](http://blog.wikimedia.rs/?p=3742).